Jitressaq ilment uffiċjali dwar l-aġir tal-PPE fuq Agius Saliba Fi stqarrija maħruġa mill-Uffiċċju tal-MEP Alex Agius Saliba intqal li l-inċident li ġara fil-Kumitat CONT relatat mat-trattament inaċċettabbli tal-MEP Laburista Agius Saliba mill-President tal-Kumitat, l-Ewroparlamentari tal-grupp tal-PPE Monika Hohlmeier wassal għal presentazzjoni ta' ilment uffiċjali lill-President tal-Parlament Ewropew David Sassoli u lill-Antonio Tajani mill-President tal-S&D Iratxe Garcia Perez. Fl-ittra l-Grupp tal-S&D qal li nforma lis-Segretarjat tal-CONT sew minn qabel li l-koordinatur tal-grupp S&D se jkun sostitwit mill-Ewroparlamentari Alex Agius Saliba u dan kien isegwi r-regoli u l-proċeduri tal-Parlament Ewropew. Talbiet bħal dawn huma prattika komuni u jekk jintbagħtu fil-ħin, kif sar f'dan il-każ, m'hemm l-ebda raġuni għaliex m'għandhiex tiġi aċċettata. Il-President tal-Grupp S&D, Iratxe Garcia Perez, ikkonfermat li l-President tal-CONT Monika Hohlmeier irrifjutat li s-sostitut tal-koordinatur S&D jieħu l-ħin ghalih allokat ta' 5 minuti u minflok ddeċidiet li s-Sur Agius Saliba jingħata biss ħin għad-diskorsi taħt proċedura differenti li jagħti lill-MPE Laburista inqas ħin biex jitkellem. Fil-fatt, l-Ewroparlamentari Laburista Alex Agius Saliba ma tħalliex jitkellem għall-ħin kollu allokat u minflok "inqata' fit-tielet minuta ta' diskors tieghu u gie nnotifikat li l-kontenut tad-diskors tiegħu ma kienx mal-punt, u mbagħad ġie sussegwentement interrott u nnotiffikat li l-ħin għad-diskorsi tiegħu skada minkejja li ma tkellimx għall-5 minuti sħaħ ". Il-Grupp tas-Socjalisti u Demokratici, huwa tal-fehma qawwija li dan kien trattament inġust lejn wieħed mill-membri tiegħu u li l-President tal-Grupp CONT, Ewroparlamentari tal-grupp PPE għandha tkun mgħarfa bl-iżball tal-azzjonijiet tagħha. Il-President tal-Grupp S&D tittama li l-President tal-Parlament Ewropew David Sassoli jaqbel li l-mod li bih il-kwistjoni ġiet trattata mill-President tal-Kumitat CONT kien inaċċettabbli, diskriminatorju u kuntrarju għar-regoli tal-proċedura. Hi tinsisti li l-President Sassoli għandu jqajjem din il-kwistjoni serja mal-President tal-Kumitat CONT Monika Hohlmeier qabel il-laqgħa li jmiss tal-Konferenza tal-Presidenti u l-Konferenza tal-Committee Chairs.